Margaret Todd

Margaret Georgina Todd, nada en Kilrenny (Fife, Escocia) o 23 de abril de 1859 e finada o 3 de setembro de 1918, foi unha doutora e escritora británica de orixe escocesa. Foi ela quen acuñou o termo "isótopo" e suxeriullo ao químico Frederick Soddy.

 Primeiros anos e formación 
Todd era filla de James Cameron Todd e Jeannie McBain, de Glasgow. Estudou en Edimburgo, Glasgow e Berlín.

Mentres traballaba como profesora de escola en 1886, Todd foi unha das primeiras estudantes da Escola de Medicina para Mulleres de Edimburgo, na que se matriculou despois de saber que o Royal College of Physicians and Surgeons abrise os seus exames para mulleres. Levoulle oito anos completar a formación, cuxo currículo foi de catro anos, porque, mentres estudaba, escribiu unha novela, Mona Maclean, baixo o pseudónimo de "Graham Travers".

A revista Punch describiuna como "unha novela cun propósito, algo que non se recomenda nunha novela, sobre todo cando ese propósito é demostrar a habilidade indispensable das mulleres médicas". Despois de licenciarse en medicina, continuou estudando en Bruxelas.

 Carreira 
No Hospital de Edimburgo, no centro de saúde de mulleres e nenos, ocupou o cargo de médico asistente, pero deixouno despois de cinco anos. 

O seu primeiro libro tivo unha boa acollida. Máis tarde, publicou Fellow Travelers e Kirsty O 'The Mill Toun en 1896 e Windyhaugh en 1898, sempre co seu pseudónimo masculino; con todo, a súa verdadeira identidade era coñecida e foi mencionada nas críticas dos seus libros. En 1906, os seus editores engadiron "Margaret Todd, MD" entre parénteses debaixo do seu pseudónimo. En total, publicou seis novelas e escribiu contos para  revistas.

 Isótopos 
Todd era amiga da familia do químico Frederick Soddy, que máis tarde se convertería en profesor na Universidade de Glasgow. En 1913, Soddy explicoulle a Todd a súa investigación sobre a radioactividade, pola que gañaría o Premio Nobel de Química en 1921, e mostroulle que algúns elementos radioactivos teñen máis dunha masa atómica, aínda que as súas propiedades químicas son idénticas; isto fai que átomos de diferentes masas ocupen o mesmo lugar na táboa periódica. Todd suxeriulle que os chamase "isótopos", que significa, en grego, "no mesmo lugar". Soddy aceptou este termo e máis tarde pasou a formar parte da nomenclatura científica utilizada en todo o mundo.

 Vida persoal 
Todd era a compañeira da doutora Sophia Jex-Blake, a fundadora da facultade e do lugar de traballo de Todd. Tras a xubilación de Jex-Blake en 1899, as dúas mudáronse a Rotherfield, onde Todd escribiu The Way of Escape (1902) e Growth (1906). Despois da morte de Jex-Blake, escribiu unha biografía titulada The Life of Dr Sophia Jex-Blake (1918), na que relataba a loita das mulleres ao longo do século XIX para exercer a Medicina, e asinouna co seu propio nome. The Times describiu o traballo como "case demasiado minucioso para o lector en xeral", pero recibiu eloxios noutras publicacións.

Todd faleceu aos 59 anos, tres meses despois de que se publicase a súa biografía de Jex-Blake.

No seu testamento legou 3000 libras para promover o avance da muller na Medicina.

 Notas 

Categoría:Escritores en lingua inglesa
Categoría:Médicos de Escocia
Categoría:Nados en 1859
Categoría:Finados en 1918